ซิตี้กรุ๊ปเชียร์ซื้อหุ้นธนาคาร
ซิตี้กรุ๊ป ยังแนะนำซื้อหุ้นธนาคาร คาดกำไรกระทบน้ำท่วมเล็กน้อย เครดิตสวิสยันช่วงสั้นไม่มีข่าวดีหนุนหุ้นรายตัว
8 ธ.ค. 2554

ซิตี้กรุ๊ป ยังแนะนำซื้อหุ้นธนาคาร คาดกำไรกระทบน้ำท่วมเล็กน้อย เครดิตสวิสยันช่วงสั้นไม่มีข่าวดีหนุนหุ้นรายตัว 
ซิตี้กรุ๊ป ออกบทวิเคราะห์ภายหลังพบนักลงทุนสถาบันที่ฮ่องกงและสิงคโปร์สัปดาห์ก่อน โดยนักลงทุนเหล่านี้ยังมีมุมมองเป็นบวกต่อประเทศไทย และหุ้นกลุ่มธนาคารพาณิชย์ที่มีความสามารถในการจัดการช่วงน้ำท่วม และคาดว่าผลกระทบจะฉุดผลการดำเนินงานเพียง 1-2 ไตรมาส จากนั้นจะมีความต้องการสินเชื่อเข้ามาทดแทน และนักลงทุนยังรอซื้อเมื่อราคาอ่อนตัว
นักลงทุนต่างชาติไม่แปลกใจที่น้ำท่วมสร้างความเสี่ยงให้อุตสาหกรรม 8% จากการปรับโครงสร้างหนี้เนื่องมาจากหนี้ที่ไม่ก่อให้เกิดรายได้ (NPLs) 1% 
“เราคาดว่าธนาคารกรุงไทย (KTB) บริษัท ทุนธนชาต (TCAP) และธนาคารทหารไทย (TMB) ยังต้องตั้งสำรองสูง และรายงาน NPLs เต็มที่ในไตรมาสแรกปี 2555”
ทั้งนี้ คาดว่ากลุ่มธนาคารพาณิชย์จะมีสินเชื่อเติบโตเป็นเลขสองหลักในช่วงไตรมาส 2 ปีหน้า และคาดว่าส่วนต่างดอกเบี้ยสุทธิจะลดลง 0.18% จากการลดดอกเบี้ยและการแข่งขันด้านเงินฝาก และการปรับโครงสร้างหนี้
การลดภาษีนิติบุคคลเหลือ 23% กำไรต่อหุ้นของกลุ่มธนาคารจะได้ดี 10% ชดเชยกำไรพื้นฐานที่ลดลง 14% เพราะน้ำท่วม ดังนั้นผลกระทบต่อกำไรจึงน้อย
ดัชนีหุ้นธนาคารเคลื่อนไหวต่ำกว่าดัชนีหุ้น 10% โดยราคาหุ้นธนาคารกรุงเทพ (BBL) ธนาคารกสิกรไทย (KBANK) และธนาคารไทยพาณิชย์ (SCB) ยังซื้อขายต่ำกว่ามูลค่าเฉลี่ย ทำให้ราคามีแนวโน้มอ่อนตัวในครึ่งแรกปีหน้า
นักลงทุนหลายรายสนใจหุ้นธนาคารกรุงศรีอยุธยา (BAY) ที่มีสัดส่วนราคาต่อมูลค่าบัญชีลดลงจาก 1.3-1.4 เท่าเหลือ 1.1 เท่า แต่คาดว่าราคาจะอ่อนตัวกว่ากลุ่มจากความเสี่ยงสูงจากน้ำท่วม
ทั้งนี้ แนะนำเปลี่ยนตัวเล่นจาก BBL เป็น KBANK เพราะจะฟื้นจากน้ำท่วมในไตรมาสแรกปีหน้า
ด้าน บล.เครดิตสวิส มุมมองต่อหุ้นไทยปีหน้าว่าจะดีในครึ่งปีหลัง แต่ในระยะสั้นยังไม่มีข่าวดีสำหรับหุ้นรายตัว แม้กระทั่งหุ้นกลุ่มบริษัท ปตท. (PTT) ที่ขยายงานออกต่างประเทศ ขณะที่กลุ่มธนาคารเผชิญปัญหาอัตรากำไรที่ลดลงจากน้ำท่วมยาวไปจนถึงไตรมาส 2 ปีหน้า หุ้นสื่อสารราคาแพงเพราะยังไม่มีความชัดเจนเรื่องใบอนุญาต 3จี แต่คาดว่าครึ่งปีหลังสถานการณ์จะดีขึ้น
ด้านการซื้อขายหุ้นตลาดหุ้นทั่วโลกปรับตัวขึ้นตามความหวังว่ายุโรปจะมีมาตรการออกมาแก้วิกฤตหนี้ ดันดัชนีหุ้นไทยทะยานขึ้นปิดที่จุดสูงสุดของวันที่ 1,046.73 จุด บวก 15.96 จุด หรือ 1.55% ท่ามกลางมูลค่าการซื้อขายหนาตา 31,499 ล้านบาท โดยนักลงทุนต่างชาติซื้อต่อ 1,295 ล้านบาท และนับตั้งแต่ต้นเดือน ธ.ค.เก็บหุ้นทั้งสิ้น 8,056 ล้านบาท 
มาร์เก็ตติง กล่าวว่า แนวโน้มช่วงสั้นยังคงเป็นขาขึ้น ตามแรงซื้อหุ้นตัวใหญ่และมีโอกาสขึ้นเหนือ 1,050 จุด หรือสูงกว่าหากสุดสัปดาห์นี้มีข่าวดีแก้วิกฤตยุโรปออกมา